ET Euroopa Liidu Teataja C 208/8

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 208/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„TRADITIONAL CUMBERLAND SAUSAGE”

EÜ nr: UK-PGI-0005-0715-11.08.2008

KGT ( X ) KPN ( )

1. Nimetus:

„Traditional Cumberland Sausage”

2. Liikmesriik või kolmas riik:

Ühendkuningriik

3. Põllumajandustoote või toidu kirjeldus:

3.1. Toote liik:

Klass 1.2. Lihatooted (kuumtöödeldud, soolatud, suitsutatud jne).

3.2. Toote kirjeldus, mida punktis 1 esitatud nimetus tähistab:

Toode „Traditional Cumberland Sausage” on spiraalne rõngasse keeratud maitsestatud sealihavorst. Seda vorstitoodet eristab muudest vorstidest kõige enam see, et puuduvad ühenduskohad – vorst on pikk ja rõngasse keeratud.

Toode „Traditional Cumberland Sausage” on kogu ulatuses silinderjas, kuid lõpptoode keeratakse rõngasse, et saada tootele iseloomulik spiraalne kuju. Vorsti jämedateraline tekstuur on üldjuhul roosat värvi, milles on näha maitseainete laigud. Vorstid on saadaval eri suuruses ja kaalus ning on müügil mitmetes müügiasutustes, sealhulgas traditsioonilistes lihapoodides, selvehallides, kulinaariakauplustes ja toitlustusasutustes.

Toote „Traditional Cumberland Sausage” koostisosad on:

— kondita sealiha – vähemalt 80 %;

— kuivikud – võivad sisaldada nisujahutainast, kartulitärklist, riisihelbeid, speltanisu, sojapuru ja gluteenivaba kuivikuid – ei tohi ületada 8 %;

— vesi/jää – ei tohi ületada 13,5 %;

— maitseained – valge pipar, must pipar, sool, tüümian, salvei, muskaatpähkel, muskaatõis, punapipar – ei tohi ületada 4,5 %.

Kasutatud koostisosade kogused erinevad olenevalt igast lihunikust, kuid järgida tuleb järgmisi füüsikalisi ja tehnilisi omadusi:

— tootele iseloomuliku jämedateralise tekstuuri saavutamiseks peab vorsti minimaalne läbimõõt olema 20 mm;

— lihasisaldus peab olema vähemalt 80 %; naha ja kõhrede eemaldamiseks peab liha olema ilma kamarata;

— vee suurim sisaldus on 5 %;

— proteiini vähim sisaldus on 15 %;

— rasva suurim sisaldus on 20 %;

— sidekoe suurim sisaldus on 11 %.

Toode „Traditional Cumberland Sausage” on tehtud kondita sealihalõigetest ning sisaldab searasva. Naha ja kõhrede eemaldamiseks on sealiha ilma kamarata ning kondita sealihalõiked purustatakse hakklihamasinas või mõnel juhul lõigatakse käsitsi tükkideks. Kui liha purustamiseks kasutatakse hakklihamasinat, ei tohi sõela avad olla väiksemad kui 4,5 mm. Selle nõudega tagatakse toote „Traditional Cumberland Sausage” valmistamiseks kasutatava liha jämedateraline tekstuur.

Pärast purustamist segatakse seahakkliha sageli käsitsi, kuid samuti ka mehaanilise mikseriga. Segisti või muu sarnase seadme kasutamine ei ole lubatud, kuna see põhjustaks vastuvõetamatu emulgeeritud lõpptoote.

Seahakklihale lisatakse kuivikud, jäävesi/jää ja maitseained ning segatakse kokku. Segamisaja pikkus sõltub kasutatavast seadmest. Kuivikud on nisujahutainast, aga võivad sisaldada ka kartulitärklist, riisihelbeid, speltanisu või sojapuru. Maitseained varieeruvad vastavalt lihuniku oma retseptidele, kuid võivad sisaldada järgmiste lubatud vürtside kombinatsioone:

— valge pipar;

— must pipar;

— sool;

— tüümian;

— salvei;

— muskaatpähkel;

— muskaatõis;

— punapipar.

Lubatud maitsetaimede ja -ainete kombinatsioon võib lihunikuti erineda, kuid toote „Traditional Cumberland Sausage” eriline maitse on tänu arvestatavale piprakogusele ja tugeva maitsega maitsetaimede segule küllalt vürtsikas.

Pärast maitsestamist lastakse segu vorstitäitmise masinast vorstikestadesse. Vorstide täitmiseks pannakse vorstikest käsitsi masina düüsi külge. Lihasegu voogu reguleeritakse samuti käsitsi. Vorstikest peab olema tehtud naturaalsest seasoolest, mis on lambasoolest suurem. Sellega tagatakse vorsti suhteliselt suur läbimõõt. Sünteetilist vorstikesta ei ole lubatud kasutada, kuna seda ei peeta traditsiooniliseks.

Vorstid jäetakse sidumata ja neid müüakse kaalu järgi. Rõngasse keeratud vorsti müüakse nii pakendatult kui ka lihuniku müügilettidelt. Toote „Traditional Cumberland Sausage” üks põhitunnuseid on selle ühenduskohtadeta kuju.

3.3. Tooraine (üksnes töödeldud toodete puhul):

Lihasegu valmistamiseks võib kasutada kõiki searümbast lõigatud lihalõike, võttes arvesse, et lõigete osakaal ei vähendaks liha üldosakaalu (80 %) vorstis. Toote „Traditional Cumberland Sausage” jämedateralise struktuuri tagamiseks tuleb kasutada suurteks tükkideks lõigatud sealiha. Vorsti jaoks peab kasutama üksnes naturaalsest soolest kesta. Liha võib olla pärit ka väljaspoolt määratletud geograafilist piirkonda, kuid ei tohi sisaldada nahka, kõhre, kamarat, sisikonda ega mehaaniliselt konditustatud liha.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Toote „Traditional Cumberland Sausage” tootmine, töötlemine ja valmistamine peab toimuma Cumbria krahvkonnas ning see hõlmab ka toormaterjalide järgmisi ettevalmistusi:

— liha purustamine;

— soola ja muude maitseainete lisamine;

— koostisainete segamine ja sõtkumine;

— naturaalsete seasoolte täitmine vorstiseguga;

— vormimine.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Cumbria krahvkond (hõlmab vanu Cumberlandi ja Westmorlandi krahvkondi ning North Lancashire'i ja North Yorkshire'i krahvkonna osasid).

5. Seos geograafilise piirkonnaga:

5.1. Geograafilise piirkonna eripära:

Piirkonna paljudes taludes ja majapidamistes on omavarustuse eesmärgil ikka mõnd siga peetud; selline traditsioon kestis kuni 1950ndate aastateni.

„Traditional Cumberland Sausage” vorsti toodeti algselt omamaise, suurt valget tõugu sea ristandi, kohaliku krahvkonna jahedas ja niiskes kliimas välja aretatud Cumberlandi sea lihast. Cumberlandi sea kehaehitus oli lühem ja tugevam kui seda oli paksu seljapekikihi, tugeva lõualuu ning laia aba- ja seljaosaga suurt valget tõugu sea kere. Cumberlandi sea tõug hääbus 1960ndate aastate alguses, kuid selle ajalugu on seotud tootega „Traditional Cumberland Sausage”.

Whitehaveni sadam oli eksootiliste vürtside mahalaadimise koht 18. sajandil, mil see sadamalinn tänu kaubavahetusele Ameerika ja Aafrikaga laienes suuruselt kolmandaks sadamaks Ühendkuningriigis. Sel ajal toodi praegusele Cumbria alale must pipar, ingver, muskaatpähkel ja muud toiduained nagu melass ja rumm. Sel põhjusel on mitmed Cumbria piirkonna eritooted nagu Cumberlandi vorst, Grasmere'i piparkook ja Kendali piparmündikook vürtsikad või suhkrupõhised.

„Traditional Cumberland Sausage” vorsti tootmine on otseselt seotud mitme käsitööndusliku oskusega: naturaalsete seasoolikate puhastamine ja ettevalmistamine, lõpptootes 80 % või suurema lihasisalduse tagamiseks eri lihalõigete nõuetekohane valimine ning maitsetaimede ja -ainete täpse koguse lisamisega vorsti õige maitse kindlustamine. Üldkoostis ja segu peavad olema nõuetekohased ning naturaalsed seasooled täidetakse vastava masina abil käsitsi. Need oskused on koha peal arenenud ning põlvest põlve edasi antud, et vorsti traditsioonilisi tunnuseid säilitada.

5.2. Toote eripära:

Vorsti lihasisaldus on väga suur, tekstuur jämedateraline ning maitse väga vürtsikas (milles avaldub 18. sajandist pärit traditsioon, kui piirkonnas oli eksootiliste vürtside veotee). Toote ainulaadne omadus on selle suur läbimõõt ja ühenduskohtadeta rõngasse keeratud kuju.

Cumbria krahvkonna lihunikud jätkavad selle iseloomuliku kohaliku toote valmistamist, andes edasi põlvest põlve alal hoitud retsepti, millega tagatakse toote ainulaadne suurus ja kuju.

„Traditional Cumberland Sausage” vorst on hea mainega oma unikaalse maitse, tekstuuri ja iseloomuliku kuju tõttu. 19. sajandi keskpaigast pärit dokumentides on kirjas, et „Traditional Cumberland Sausage” vorstid riputati taludes ja majapidamistes säilitamise eesmärgil koos sinkide ja peekonitükkidega kuivama. Seejärel võis vorsti keeta või viilutada ning süüa nagu salaamit. Vorsti ühenduskohtadeta ja suur läbimõõt oli vajalik vorsti täieliku läbikuivamise vältimiseks.

Ajalooliselt oli „Traditional Cumberland Sausage” vorst hoopis rohkem vürtsitatud kui muud vorstid ning hoolimata sellest, et tänapäeval maitsestatakse seda vähem, on see vorst võrreldes teiste Briti vorstidega ikkagi hoopis vürtsikam.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Vorst on tugevasti seotud Cumbria krahvkonnaga. Kohalikus folklooris on levinud arvamus, et selles piirkonnas võeti vorst tarvitusele 16. sajandil seoses Saksa kaevurite sissevooluga. Vorsti iseloomuliku kuju päritolu kohta on mitmeid teooriaid. Ühe võimaliku variandi kohaselt võeti vorsti kuju tarvitusele Elisabethi aegadel, et meenutada Saksa kaevuritele nende kodumaa liharikkaid vorste.

„Traditional Cumberland Sausage” võis olla algselt tehtud omamaise Cumberlandi sea lihast kuni selle tõu hääbumiseni 1960ndatel aastatel, kuid selle tõu nimi on seotud „Traditional Cumberland Sausage” tootmisega.

Kuni 1950ndate aastateni peeti piirkonna paljudes taludes ja majapidamistes omavarustuse eesmärgil paari siga. Siga tapeti sügisel ja rümba kõik osad kasutati ära – värske, suitsutatud ja soolatud lihana või vorstidena.

„Traditional Cumberland Sausage” peetakse Cumbria krahvkonna pikka aega säilinud iseloomulike tunnustega ja hea mainega tunnusroaks. Toote jämedateralise struktuuri, vürtsitatuse ja iseloomuliku rõngasse keeratud kuju tõttu on vorst kõrgelt hinnatud ja nõutud nii nimekate peakokkade kui toidukriitikute hulgas.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.defra.gov.uk/foodfarm/food/industry/regional/foodname/products/documents/cumberland-sausage-pgi.pdf

(1) ELT L 93, 31.3.2006, lk 12.